የአፍሪካ ሕብረት ኮሚሽነርነት ምርጫዎች የካሜሩንና ማዳጋስካር ተወዳዳሪዎች አሸነፉ
ለአፍሪካ ኅብረት የኢኮኖሚክ ጉዳዮች እንዲሁም የሰው ኃብት፣ ሳይንስና ቴክኖሎጂ ኮሚሽነርነት ምርጫዎች ማዳጋስካርና የካሜሩን ተወዳዳሪዎች አሸነፉ።በአፍሪካ ሕብረት ዛሬ በተካሄደ የምርጫ ስነ ስርዓት የኢኮኖሚክ ጉዳዮች ኮሚሽነርነት ቦታ ላይ ለመወዳደር ከቀረቡት የሶስት አገር ዕጩዎች መካከል በተደረገው ውድድር ማዳጋስካራዊው ቪክቶር ሃሪሰን አሸናፊ ሆነዋል።ለሰው ኃብት፣ ሳይንስና ቴክኖሎጂ ኮሚሽነርነት ከቀረቡት ሁለት ተወዳዳሪዎች መካከል ካሜሮናዊቷ ሳራህ አያንግ አግቦር አሸንፈዋል።የውጭ ጉዳይ ሚኒስቴር ቃል አቀባይ አቶ መለስ ዓለም ለኢትዮጵያ ዜና አገልግሎት እንደገለጹት፤ ኢትዮጵያ በዕጩነት ያቀረበቻቸው አቶ ንዋየ-ክርስቶስ ገብረአብ በማዳስካር እጩ ተወዳዳሪ ተበልጠዋል።ባለፈው ጥር 2009 ዓ.ም በአዲስ አበባ በተካሄደው 28ኛው የአፍሪካ ህብረት የመሪዎች ጉባኤ የኅብረቱ ኮሚሽነር፣ ምክትል ኮሚሽነር እና የስምንት ኮሚሽነሮች ምርጫ መካሄዱ ይታወሳል።ሆኖም የኅብረቱ የኢኮኖሚ ጉዳዮች እና የሰው ኃብት፣ ሳይንስና ቴክኖሎጂ ኮሚሽነርነት ለመወዳደር የቀረቡት ዕጩዎች የሚጠበቀውን ድምጽ ባለማግኘታቸው ዳግም ምርጫ እንዲካሄድ መወሰኑ ይታወቃል።በዚህም በታንዛኒያ መዲና ዳሬሰላም ሊደረግ በታሰበው 29ኛው የመሪዎች ጉባኤ ላይ ምርጫው እንዲካሄድ ስምምነት ተደርሶ እንደነበር ይታወቃል።ይሁንና 29ኛው የኅብረቱ የመሪዎች ጉባኤ ሊካሄድባት የነበረው ታንዛኒያ በተለያዩ ምክንያቶች ጉባኤውን እንደማታስተናግድ በማሳወቋ ጉባኤው በአዲስ አበባ እንዲካሄድ ተወስኗል።በዚህም ለኅብረቱ የኢኮኖሚክ ጉዳዮች ኮሚሽነርነት ቦታ ላይ ያሲን ኤልሚ ቦህ ከጅቡቲ፣ ንዋየ ገብረአብ ከኢትዮጵያ፣ ቪክቶር ሃሪሰን ከማዳጋስር እና ማርቴ ቻንታል ምባጆን ተወዳድረው የማዳስካሩ ቪክቶር ሃሪሰን አሸንፈዋል።ኢትዮጵያ በህብረቱ የተለያዩ የኮሚሽነርነት ቦታዎች ላይ ለመወዳደር ለመጀመሪያ ጊዜ በ2004 ዓ.ም አምባሳደር ቆንጂት ስነ-ጊዮርጊስን ለሰላምና ደህንነት ኮሚሽነርነት በዕጩነት አቅርባ በአልጄሪያዊው እስማኤል ቸርጊ መሸነፋቸው ይታወቃል።ዘንድሮው ኢትዮጵያ ለኢኮኖሚ ጉዳዮች ኮሚሽነርነት ቦታ አቶ ንዋየ ገብረአብን በዕጩነት ማቅረቧ ይታወሳል። አልጀሪያዊው እስማኤል ቸርጊ በሰላምና ደህንነት ኮሚሽነር ምርጫ የቀድሞ ቦታቸውን ሲያስቀጥሉ፤ የቡርኪናፋሶዋ ሚናታ ሴሱማ በፖለቲካ ጉዳዮች፣ ዛምቢያዊው አልበርት ምቼንጋ በንግድና ኢንዱስትሪ፣ ግብጻዊቷ ማኒ አቡ ዘይድ የኃይልና መሰረተ ልማት ኮሚሽነር አሸናፊዎች ናቸው።ሱዳናዊቷ ሚስ አሚራ መሐመድ የማህበራዊ ጉዳዮች እንዲሁም አንጎላዊቷ ሚስ ኦሪያ ኔል ጆፍ የእርሻና ገጠር ኢኮኖሚ ኮሚሽነር በመሆን መመረጣቸው የሚታወስ ነው።የአፍሪካ አገሮች የውጭ ጉዳይ ሚኒስትሮች ስብሰባ ሰኞ ለሚጀመረው 29ኛው የመሪዎች ጉባኤ የውሳኔ ምክረ ሃሳቦችን በማስቀመጥ በዛሬው ዕለት  ፍጻሜውን ያገኛል-(ኢዜአ) ። 